CELEX: 32021R0656
Language: hr
Date: 2021-04-21 00:00:00
Title: Provedbena uredba Komisije (EU) 2021/656 оd 21. travnja 2021. o upisu naziva u registar zajamčeno tradicionalnih specijaliteta („Slovenska potica” (ZTS))

22.4.2021   
               
               
                  HR
               
               
                  Službeni list Europske unije
               
               
                  L 137/12
               
            
         PROVEDBENA UREDBA KOMISIJE (EU) 2021/656
         оd 21. travnja 2021.
         o upisu naziva u registar zajamčeno tradicionalnih specijaliteta („Slovenska potica” (ZTS))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 3. točku (a),
         budući da:
         
                     (1)
                  
                  
                     U skladu s člankom 50. stavkom 2. točkom (b) Uredbe (EU) br. 1151/2012, zahtjev Slovenije za upis naziva „Slovenska potica” u registar kao zajamčeno tradicionalnog specijaliteta (ZTS) objavljen je u Službenom listu Europske unije (2).
                  
               
                     (2)
                  
                  
                     Komisija je 29. lipnja 2020. od Austrije primila prigovor i povezanu obrazloženu izjavu o prigovoru. Komisija je 3. srpnja 2020. Sloveniji proslijedila prigovor i obrazloženu izjavu o prigovoru koje je poslala Austrija.
                  
               
                     (3)
                  
                  
                     Komisija je ispitala prigovor Austrije i utvrdila da je prihvatljiv. U prigovoru se navodi da se u Austriji naziv „Potize”/„Putize” i dalje upotrebljava za slične proizvode proizvedene u Austriji te da je upotreba naziva zakonita i ustaljena već generacijama. Nadalje, tvrdi se da je proizvodnja proizvoda „Potize”/„Putize” od velikog gospodarskog značaja u Austriji, posebno za društva sa sjedištem u južnoj Austriji koja ga proizvode. Stoga Austrija smatra da se zahtjev za rezervacijom naziva isključivo za proizvode tog naziva proizvedene u Sloveniji (u skladu sa slovenskom tradicijom) mora odbiti. U svakom slučaju, Austrija smatra da se mora zajamčiti mogućnost proizvodnje i upotrebe naziva „Potize” ili „Putize” koji se u Austriji tradicionalno upotrebljava dugi niz godina za proizvod proizveden u skladu s austrijskom tradicijom. U prigovoru se tvrdi da je naziv predložen za registraciju zakonit, poznat i gospodarski značajan za slične poljoprivredne ili prehrambene proizvode, u skladu s člankom 21. stavkom 1. točkom (b) Uredbe (EU) br. 1151/2012.
                  
               
                     (4)
                  
                  
                     Dopisom od 28. srpnja 2020. Komisija je pozvala zainteresirane strane da provedu odgovarajuća savjetovanja kako bi postigle međusobni sporazum u skladu sa svojim unutarnjim postupcima.
                  
               
                     (5)
                  
                  
                     Slovenija i Austrija postigle su sporazum o kojem su 5. listopada 2020., unutar propisanog roka, obavijestile Komisiju.
                  
               
                     (6)
                  
                  
                     Slovenija i Austrija složile su se da upotreba izraza „Potize” i „Putize” ne predstavlja zloupotrebu, oponašanje ili podsjećanje na naziv „Slovenska potica” kao zajamčeno tradicionalni specijalitet (ZTS).
                  
               
                     (7)
                  
                  
                     Nadalje, složile su se da su nazivi „Slovenska potica” s jedne strane i „Potize” i „Putize” s druge strane legitimni. Slovenija je potvrdila da se registracijom naziva „Slovenska potica” kao zajamčenog tradicionalnog specijaliteta (ZTS) ne bi ugrozilo pravo austrijskih proizvođača da upotrebljavaju izraze „Potize” i „Putize”. Austrijski proizvođači na pakiranju ne smiju upotrebljavati elemente koji upućuju na Sloveniju, npr. zastave, boje itd.
                  
               
                     (8)
                  
                  
                     Iz sporazuma se može zaključiti da je Slovenija priznala pravo austrijskih proizvođača da nastave upotrebljavati nazive „Potize” i „Putize” i da stoga ne postoji namjera da se zaštiti izraz „potica” koji je dio složenog naziva „Slovenska potica” za koji se traži zaštita. Stoga bi naziv „Slovenska potica” trebalo zaštititi kao cjelinu te bi trebalo dopustiti da se izraz „Potica” nastavi upotrebljavati za proizvode koji nisu u skladu sa specifikacijom proizvoda „Slovenska potica” na području Unije, pod uvjetom da se poštuju načela i pravila njezina pravnog poretka.
                  
               
                     (9)
                  
                  
                     Sporazum između Slovenije i Austrije ne zahtijeva izmjenu specifikacije proizvoda objavljene u skladu s člankom 50. stavkom 2. Uredbe (EU) br. 1151/2012.
                  
               
                     (10)
                  
                  
                     U skladu s navedenim, naziv „Slovenska potica” trebalo bi upisati u registar zajamčeno tradicionalnih specijaliteta (ZTS),
                  
               DONIJELA JE OVU UREDBU:
         
            Članak 1.
            Naziv „Slovenska potica” (ZTS) upisuje se u registar.
            Naziv iz prvog stavka odnosi se na proizvod iz razreda 2.3. Kruh, fino pecivo, kolači, slastice, keksi i drugi pekarski proizvodi iz Priloga XI. Provedbenoj uredbi Komisije (EU) br. 668/2014 (3).
         
         
            Članak 2.
            Naziv „Potica” može se nastaviti upotrebljavati za proizvode koji nisu u skladu sa specifikacijom proizvoda „Slovenska potica” na području Unije, pod uvjetom da se poštuju načela i pravila njezina pravnog poretka.
         
         
            Članak 3.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 21. travnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 343, 14.12.2012., str. 1.
         
         
            (2)  SL C 110, 2.4.2020., str. 12.
         
         
            (3)  Provedbena uredba Komisije (EU) br. 668/2014 оd 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).